Sima na Samaki

﻿Sima na Samaki  

Hapo zamani, Sima na Samaki waliishi  katika kijiji kimoja.  Urafiki ulianza kati yao.  
Samaki alimwambia rafiki yake Sima  waende pamoja baharini waogelee.  Walishika njia wakaenda baharini.  
Walipofika kando ya bahari, Samaki  alimwambia Sima, "Mimi naingia  majini kuoga," kisha akapiga mbizi.  
Baada ya kuogelea kwa muda mfupi,  Samaki alimwambia Sima, "Sasa ni  zamu yako kuogelea."  Sima alimjibu, "Siwezi kuogelea.  Nikiingia majini, nitazama halafu  nitaumbuka."  
Samaki alimbembeleza Sima akisema,  "Njoo ujaribu. Hutaumbuka na  ukizama, nitakuokoa." Sima alikubali.  Sima alipofika majini, alishindwa  kuelea. Alimwita Samaki, "Njoo  uniokoe," lakini Samaki hakumwokoa.  
Mtu mmoja alimsikia Samaki  akilalamika kwamba hangeweza  kumwoka Sima. Mtu huyo  akamwuliza, "Kuna shida gani?"  Samaki akasema, "Huyu mjinga  ameingia majini na sasa anazama."  Mtu huyo alimwokoa Sima.  
Sima alipotoka majini, alisema,  "Samaki ni rafiki mbaya.  Amenishawishi niogelee nami sijui  kuogelea."  Mtu huyo aliwaambia, "Hebu  niwatatulie tatizo hili." Alikata Sima na  Samaki, akala kwa fujo. Na huo ukawa  mwisho wa ugomvi kati yao.  


Source www.africanstorybook.org